b'\n_START_ARTICLE_\nEl Camell de Molins de Rei\n_START_SECTION_\nOrigen\n_START_PARAGRAPH_\nL\xe2\x80\x99origen del Camell de Molins cal cercar-lo en les antigues festes de Carnestoltes molinenques._NEWLINE_En el llibre "Palau y vila de Molins de Rey", editat l\'any 1908, a cura de l\'historiador Francesc Rodon i Pujol \xc3\xa9s cita el que havia estat costum: Durant el Carnestoltes, a la pla\xc3\xa7a de la Vila es feia un ball de carrer. Quan el ball estava m\xc3\xa9s animat, segons diu l\'esmentat llibre, apareixia la b\xc3\xa8stia fant\xc3\xa0stica, de forma espont\xc3\xa0nia i transgressora, empaitant tothom, especialment a la gent rica que feia el Ball de Carnaval, causant corregudes i fent gresca i gatzara. La b\xc3\xa8stia estava formada per un cap de matxo amb un bon dentat i tenia el cos de sacs i mantes de retalls de colors. La boca del matxo s\'obria i es tancava i a les concavitats dels ulls se li posaven dues taronges._NEWLINE_El costumari de tradicions d\'en Joan Amades fa una petita ressenya del "Camell de Molins de Rei", encara que nom\xc3\xa9s ens diu que era una b\xc3\xa8stia fant\xc3\xa0stica.\n_START_SECTION_\nRecuperaci\xc3\xb3\n_START_PARAGRAPH_\nEl proc\xc3\xa9s de recuperaci\xc3\xb3 de la b\xc3\xa8stia comen\xc3\xa7a amb la represa dels ajuntaments democr\xc3\xa0tics despr\xc3\xa9s de la dictadura franquista. En el preg\xc3\xb3 de Festa Major de l\xe2\x80\x99any 1979, pronunciat pel molinenc Miquel Rius i Torell\xc3\xb3, coautor del discurs amb Jaume Romeu i Vives i Josep Llu\xc3\xads Revenga i Santos, tots tres activistes culturals de la vila, es redescobreix una antiga tradici\xc3\xb3 perduda d\'una b\xc3\xa8stia fant\xc3\xa0stica i a partir d\xe2\x80\x99aqu\xc3\xad un grup s\'engresca, busca informaci\xc3\xb3 i documentaci\xc3\xb3 antiga, i basteix un projecte de construcci\xc3\xb3 del nou Camell, que s\'estrena el 26 de setembre de 1981, en el marc de la  Festa Major de Sant Miquel._NEWLINE_L\'any 2006, amb motiu del seu 25\xc3\xa8 aniversari, es realitz\xc3\xa0 un espectacle conjuntament amb Comediants i la sortida a pla\xc3\xa7a fou tocada en directe per la Companyia El\xc3\xa8ctrica Dharma._NEWLINE_El 2011, per celebrar el 30\xc3\xa8 aniversari, es va editar el conte El camell surt per la Festa Major i es va fer un lipdub.\n_START_SECTION_\n"Fer el camell"\n_START_PARAGRAPH_\nLa b\xc3\xa8stia dita "Camell" no t\xc3\xa9, ni tenia, similitud amb l\'animal hom\xc3\xb2nim. Es creu, doncs, que l\'origen del nom no \xc3\xa9s conegut amb certesa, que se li deia camell perqu\xc3\xa8 era una b\xc3\xa8stia que feia molt el ximple i el barroer. L\'expressi\xc3\xb3 popular fer el camell significa fer el ximple i tamb\xc3\xa9, per extensi\xc3\xb3, fer festa i disbauxa.'